Nr. 513/25.01.2022

**REFERAT DE APROBARE**

**privind stabilirea** **punctelor de trecere a frontierei de stat pentru transferurile de deșeuri și mărfuri/bunuri second-hand**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de Ordin al ministrului mediului, apelor și pădurilor și ministrului afacerilor interne privind stabilirea punctelor de trecere a frontierei de stat pentru transferurile de deșeuri și mărfuri/bunuri second-hand.***

Baza legală a proiectului de ordin supus aprobării o constituie prevederile art. 6 alin. (1^4) din Hotărârea Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri, cu modificările și completările ulterioare.

La data de 20 decembrie 2021 a fost publicată în Monitorul Oficial al României, Hotărârea Guvernului nr. 1.265 din 17 decembrie 2021 pentru modificarea şi completarea Hotărârii Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri.

Prin noua prevedere legislativă s-a urmărit crearea unui sistem eficient mai uşor de monitorizat şi controlat în ceea ce priveşte transferul deşeurilor, această activitate revenind în exclusivitate Gărzii Naţionale de Mediu (potrivit atribuţiilor prevăzute de Hotărârea Guvernului nr. 1005/2012 privind organizarea şi funcţionarea Gărzii Naţionale de Mediu, cu modificările ulterioare).

Importul şi transferul deşeurilor în România, la nivel european şi internaţional se realizează în conformitate cu prevederile Regulamentului (CE) nr. 1.013/2006 al Parlamentului European şi al Consiliului din 14 iunie 2006 privind transferurile de deşeuri, publicat în Jurnalul Oficial al Uniunii Europene (JOUE), seria L, nr. 190 din 12 iulie 2006, Convenţiei de la Basel privind controlul transportului peste frontiere al deşeurilor periculoase şi al eliminării acestora, întocmită la 20-22 martie 1989, la care România a aderat prin Legea nr. 6/1991, cu modificările ulterioare (Convenţia de la Basel) şi ale amendamentelor la Convenţia de la Basel, acceptate de România prin Legea nr. 265/2002.

Introducerea deşeurilor pe teritoriul României (import şi transfer pe piaţa U.E.) este permisă, pe bază de notificare, doar în scopul valorificării, în instalaţii autorizate de către autorităţile publice competente.

Monitorizarea, supravegherea si controlul comun va fi efectuat de Garda Naționala de Mediu împreună cu Autoritatea Vamală Română, Autoritatea Națională pentru Protecția Consumatorilor precum şi cu Ministerul Afacerilor Interne prin structurile subordonate, respectiv IGSU şi Poliţia Română.

O mare parte din transporturile declarate ca fiind transporturi de deșeuri nepericuloase sunt în realitate transporturi de deșeuri periculoase disimulate, scopul actului normativ fiind de a crea posibilitatea deținerii unui control real asupra fluxului de deșeuri nepericuloase.

Prin această hotărâre a Guvernului s-a instituit cadrul legal, prin care statul român nu mai permite introducerea deșeurilor amestecate, de mai multe tipuri, nesortate sau care conțin impurități într-o proporție mai mare de maxim 1% și fără să se prezinte documente de proveniență.

Totodată, se impune necesitatea obligării operatorilor economici care introduc deșeuri în țară, să dețină în stare de funcționare în parametrii normali, o instalație de valorificare autorizată cu care să valorifice obligatoriu întreaga cantitate de deșeuri.

Prin punctul 4 al actului normativ se introduc în cuprinsul art.6 din Hotărârea Guvernului nr. 788/2007, cu modificările și completările ulterioare, cinci noi alineate (1^1)-(1^5) după alin. (1). Alin. 1^4 dispune că punctele de trecere a frontierei de stat, pentru transferurile de deşeuri şi mărfurile/bunurile second-hand, vor fi stabilite prin ordin comun al ministrului mediului, apelor şi pădurilor şi al ministrului afacerilor interne.

Prin prezentul proiect de ordin se stabilesc, potrivit dispoziţiilor art. 6 alin. (1^4) din Hotărârea Guvernului nr. 788/2007, cu modificările și completările ulterioare, punctele de trecere a frontierei de stat, pentru transferurile de deşeuri şi mărfurile/bunurile second-hand.

Promovarea, precum şi adoptarea reglementării în forma propusă, este necesară în contextul modificărilor legislative survenite pe acest segment prin adoptarea Hotărârii Guvernului nr. 1265/2021.

Propunerea de act normativ se impune pentru a se asigura corelarea cu măsurile operative/activităţile specifice, care, în prezent, se derulează cu ocazia controlului de frontieră şi care vin în sprijinul activităţii de prevenire şi combatere a infracţionalităţii transfrontaliere sau a altor infracţiuni prevăzute de lege.

Faţă de cele anterior menționate, a fost elaborat ***proiectul* *de Ordin al ministrului mediului, apelor şi pădurilor şi al ministrului afacerilor interne privind stabilirea punctelor de trecere a frontierei de stat pentru transferurile de deșeuri și mărfuri/bunuri second-hand,*** pe care, dacă sunteţi de acord cu forma şi conţinutul acestuia, vă adresăm rugămintea de a-l semna.

**Cu deosebită consideraţie,**

**COMISAR GENERAL,**

**Marioara Artemis GĂTEJ**

Șef Serviciul Analiză și Avizare – DJ,

Andreea Coman